Soweto is 'n gebied in Johannesburg, Gauteng, Suid-Afrika. Die naam is die sillabiese afkorting van South Western Townships. Meer as 65% van Johannesburg se inwoners bly in en om Soweto. Volgens die 2001-sensus was die bevolking 896 995 van wie 99,3% swart was.
Soweto is sedert die 1950's onder die destydse regering se stelsel van 'afsonderlike ontwikkeling' as 'n woonbuurt vir swart bewoners van Johannesburg gevestig. Die stad is op die vroeëre plase Doornkop, Klipriviersoog, Diepkloof, Klipspruit en Vogelstruisfontein ontwikkel.
Binne die raamwerk van 'afsonderlike ontwikkeling' was die doelwitte met swart voorstede soos Soweto drieërlei: swart Suid-Afrikaners is uit die 'blanke' stadsgebied verban; hul bewegings kon maklik dopgehou, gekontroleer en beperk word; maar hulle is nogtans binne 'n relatief klein afstand van welvarende wit voorstede gevestig waar hulle onder meer as bediendes benodig is.
In Junie 1976 was Soweto die toneel van ernstige onluste, veral oor die verpligte gebruik van Afrikaans as onderrigmedium in die helfte van vakke in swart skole.
Soweto het in die nuwe Suid-Afrika 'n omvattende verandering ondergaan en huisves tans 'n verskeidenheid inkomstegroepe wat naas ekonomies benadeeldes ook middelklas- en welvarende swart Suid-Afrikaners insluit. Stygende eiendomspryse weerspieël 'n dinamiese ontwikkeling, en lankal beskik welvarende bewoners (na wie dikwels as "swart diamante" verwys word) oor hul eie plaaslike winkelsentrums, kroeë en restaurante.[verwysing benodig]
↑ 1,0 1,1 1,2 1,3 "Hoofplek Soweto". Sensus 2011.
↑ showme.co.za: History of Soweto Besoek op 30 Julie 2017
↑ Michigan Sate University (MSU): South Africa - Overcoming Apartheid, Building Democracy: Soweto Student Uprising Besoek op 30 Julie 2017
Wikimedia Commons bevat media in verband met Soweto.
Ontsluit van "https://af.wikipedia.org/w/index.php?title=Soweto&oldid=1965849"
Last edited on 22 Maart 2019, at 22:24